שגרירות ארצות הברית בבגדאד

ממוזער|220px|שמאל|השגרירות הזמנית של ארצות הברית בארמון הרפובליקני  של סדאם חוסיין
**שגרירות ארצות הברית בבגדאד** (באנגלית: **Embassy of the United States, Baghdad**; בערבית: **سفارة الولايات المتحدة، بغداد**) היא הנציגות הדיפלומטית של ארצות הברית ברפובליקה של עיראק. השגריר המכהן הוא ג'וש האריס.

בשטח של כ-420 דונם, היא השגרירות הגדולה והיקרה של ארצות הברית בעולם, והיא גדולה כמעט כשטחה המלא של קריית הוותיקן. מתחם השגרירות הוא פי חמישה מגודלה של שגרירות ארצות הברית בירוואן , שהיא הנציגות הדיפלומטית השנייה בגודלה בארצות הברית בחו"ל, ומעל פי עשרה משגרירות ארצות הברית בבייג'ינג, שהיא הנציגות הדיפלומטית האמריקאית השלישית בגודלה.

השגרירות נפתחה בינואר 2009 בעקבות שורה של עיכובים בבנייה. היא החליפה את השגרירות הקודמת, שנפתחה ב-1 ביולי 2004 באזור הירוק של בגדאד בארמון של סדאם חוסין לשעבר. בניית קומפלקס השגרירות עלתה 750 מיליון דולר והגיע לשיא איוש של 16,000 עובדים וקבלנים בשנת 2012.

ב־31 בדצמבר 2019 הותקפה השגרירות על ידי תומכי מיליצית אל-חשד א-שעבי בתגובה לתקיפות אוויר שביצעו כוחות ארצות הברית בעיראק ובסוריה קודם לכן.

## היסטוריה
הנציגות הדיפלומטית הראשונה של ארצות בבגדאד נפתחה לאחר כינון היחסים הדיפלומטיים בין המדינות ב-9 בינואר 1930, לאחר ששגריר ארצות הברית בלונדון חתם על ההסכם האנגלו-עיראקי. הנציגות שודרגה למעמד של שגרירות ב-1946, וב-1957 התמקמה במבנה שתכנן האדריכל ג'וזפ לואיס סרט . תכנון המבנה נתן עדיפות לשמירה על קירור הבניין, ולא לאבטחתו.

ב-1967 ניתקה עיראק את יחסיה עם ארצות הברית בעקבות מלחמת ששת הימים, והשגרירות נסגרה. בשנת 1972 נפתחה מחדש מחלקת אינטרסים של ארצות הברית בשגרירות בלגיה בעיראק, ששדורגה שוב לשגרירות בשנת 1984, עם חידוש היחסים הדיפלומטיים בין ארצות הברית ועיראק. בשנת 1990 נסגרה השגרירות בשנית עם ניתוק היחסים בין המדינות בעקבות  פלישת עיראק לכווית, וענייניה הדיפלומטיים של ארצות הברית נוהלו באמצעות מחלקת אינטרסים בשגרירות פולין בעיראק.

בשנת 2003, לאחר פלישת ארצות הברית לעיראק במהלך מלחמת עיראק והפלת משטרו של סדאם חוסיין, כוננו יחסים דיפלומטיים עם הממשלה העיראקית החדשה. מבנה השגרירות הישן נחשב אז לא בטוח עבור דיפלומטים אמריקאים, מכיוון ששכן מחוץ ל"אזור הירוק". המבנה נותר נטוש ושגרירות זמנית הוקמה בארמון הרפובליקני. לאחר התבססות כוחות ארצות הברית בעיראק הוקם מתחם חדש לשגרירות לגדת נהר החידקל, מערבית לגשר ארבטאש תמוז, הפונה לרחוב אל-כנדי. 

בניית השגרירות החדשה החלה ב-2005, ונועדה להסתיים ב-2007, אך אכלוסה החל רק ב-2008. עלות הבנייה הוערכה בלמעלה מ־700 מיליון דולר. השגרירות נפתחה רשמית בינואר 2009 עם צוות של למעלה מ-16,000 איש, רובם עובדי קבלן, לצד 2,000 דיפלומטים. בפברואר 2012, שבועות מספר לאחר עזיבתם הסופית של כוחות צבא ארצות הברית מעיראק, הודיעה מחלקת המדינה כי הצוות יופחת מאוד מסיבות תקציביות והערכה מחודשת של האסטרטגיה הדיפלומטית בעיראק, לאור הנסיגה הצבאית. השגרירות היא בסיס קבע ל-5,500 האמריקאים החיים כיום ועובדים בבגדאד. במהלך הבנייה שמרה ממשלת ארצות הברית היבטים רבים של הפרויקט בסודיות, כאשר פרטים רבים פורסמו רק בדו"ח של ועדת יחסי חוץ של הסנאט של ארצות הברית. מלבד אלף העובדים הקבועים, הועסקו עד 3,000 אנשי צוות נוספים, כולל אנשי ביטחון.[ממוזער|260px|שמאל|תצלום אווירי של מרכז בגדד. תחומים בקו אדום:משמאל–מתחם נמל התעופה הבין לאומי. מימין–"האזור הירוק", שגרירות ארצות הברית ממוקמת על גדות ה[חידקל]]
[ממוזער|260px|שמאל|תצלום ה[חפתים של שגרירות ארצות הברית בבגדאד]]
[ממוזער|260px|שמאל|[מזכיר המדינה בממשל אובמה ג'ון קרי (שני מימין) ואנשי צוותו במתחם השגרירות (8 באפריל 2016)]]
## מבנה השגרירות
מתחם השגרירות כולל שישה בנייני דירות לעובדים, מתקני טיפול במים ובפסולת, תחנת כוח שני בנייני משרדים דיפלומטיים מרכזיים ומתחם בילוי הכולל חדר כושר, קולנוע, מספר מגרשי טניס ובריכת שחייה בגודל אולימפי. מתחם השגרירות נחשב למבוצר, גם ביחס למבנים אחרים באזור הירוק, ובין היתר כולל כמה היקפי אבטחה, מבנים מחוזקים מעבר לתקן הרגיל, וחמש כניסות שמורות מאוד.
## שגרירים
### 1931–1967
* אלכסנדר ק. סלואן (1931) – ממונה על היחסים
* פול קנבנשו (1932–1942) – ציר
* תומאס מ' ווילסון (1942) – ציר
* לוי וו. הנדרסון (1943–1945) – ציר
* ג'ורג' וואדסוורת' השני (1946–1948) – ציר
* אדוארד סאבאג' קרוקר השני (1948) – שגריר ראשון
* ברטון י. ברי (1952–1954)
* ולדמר ג'יי גלמן (1954–1958)
* ג'ון ד' ג'רנגן (1958–1962)
* רוברט סי סטרונג (1963–1967)
* חנוך ס. דאנקן (1967) – ממונה על היחסים

### 1984–1991
* דייוויד ג'ורג' ניוטון (1984–1988) – בתחילה ממונה על היחסים, ולאחר מכן שגריר
* אפריל גלספי (1988–1990)
* ג'וזף סי ווילסון (1990–1991) – ממונה על היחסים עד מלחמת המפרץ הראשונה

### 2004 ואילך
* ג'ון נגרופונטה (2004–2005) – שגריר ראשון לאחר מלחמת המפרץ השנייה
* זלמאי חלילזד (2005 – מרץ 2007)
* ריאן קרוקר (מרץ 2007 – מרץ 2009)
* פטרישיה א. בוטניס ממונה עלהיחסים
* כריסטופר ר. היל (אפריל 2009 – אוגוסט 2010)
* ג'יימס פ. ג'פרי (אוגוסט 2010 – יוני 2012)
* רוברט ס. ביקרופט (ספטמבר 2012 – יוני 2014)
* סטיוארט אי ג'ונס (יוני 2014 – 2016)
* דאגלס סילימן (2016 – פברואר 2019)
* ג'ואי ר. הוד (פברואר – יוני 2019) – ממונה על היחסים
* מתיו ה. טולר (יוני 2019 – יוני 2022)
* אלינה רומנובסקי (יוני 2022 – הווה)

## מתקפות על השגרירות
### 2019
ב-15 במאי 2019 הורתה מחלקת המדינה של ארצות הברית לכל עובדי הממשלה שאינם בתפקידי חירום, ושאינם חיוניים בשגרירות ובמשרד הקונסוליה לעזוב את עיראק בגלל מתחים מוגברים במפרץ הפרסי בין ארצות הברית לאיראן.

ב-31 בדצמבר 2019 תקפו אלפי מפגינים את השגרירות  ופרצו את החומות החיצוניות בתגובה לכך שחיל האוויר האמריקני תקף חמישה יעדים של ארגון הטרור גדודי חזבאללה סמוך לגבול סוריה–עיראק ב-27 בדצמבר. המוני המפגינים נותרו מחוץ לשגרירות. ברשת רויטרס דווח כי 12 אנשי מיליציות שיעיות נפצעו במהומות מחוץ לשגרירות, בעקבות רימוני הלם וגז מדמיע שנורו לעברם במטרה לפזרם. ראש ממשלת עיראק עאדל עבד אל-מהדי ביקש מהמפגינים להתרחק מהשגרירות.

הנשיא דונלד טראמפ האשים את איראן בתקיפת השגרירות ושלח 750 חיילים לבגדאד.

### 2020
* 3 בינואר 2020 – נהרג סגן מפקד כוחות אל-חשד א-שעבי, אבו מהדי אל-מוהנדס, בתקיפה אווירית אמריקאית שבה נהרג גם מפקד כוח קודס, קאסם סולימאני.
* 5 בינואר 2020 – שש קטיושות התפוצצו סמוך לשגרירות ארצות הברית בבגדאד.
* 8 בינואר 2020 – בשעות הערב שתי רקטות התפוצצו בסמוך למבנה השגרירות. צבא עיראק הודיע כי הקטיושות נפלו באזור הירוק, וכי אין נפגעים באירוע.
* 20 בינואר 2020 – בשעות הערב שוגרו רקטות לעבר השגרירות, כך דיווחו כלי תקשורת ערביים. סוכנות הידיעות AP, שהתבססה על מקורות ביטחוניים, דיווחה כי שתי רקטות נפלו סמוך למבנה השגרירות. רשת אל-ערביה הסעודית דיווחה כי באזור נשמעו אזעקות, ובדיווח שהתבסס על מקורות עיראקיים, נכתב כי שתי קטיושות נפלו בקרבת המבנה. מקורות אישרו בהמשך לרויטרס כי שלוש רקטות נפלו באזור הירוק. הרקטות שוגרו מכיוון אזור זפראניה, דרום-מערבית לרובע הממשל שנמצא במרכז בבגדאד. שתי רקטות נחתו סמוך לשגרירות.
* 26 בינואר 2020 – בשעות הערב מספר רקטות שוגרו לעבר שגרירות ארצות הברית בבגדד, כאשר שלוש מהן פגעו בבניין עצמו וגרמו לפציעתו של אדם אחד לפחות. מקור ביטחוני מסר לסוכנות הידיעות AFP כי חמישה טילים פגעו בקרבת המבנה, ושלושה מהם פגעו בו באופן ישיר.
* 15–16 בפברואר 2020 – בלילה שבין הימים נחתו מספר רקטות בסמוך למתחם השגרירות גורם בצבא ארצות הברית מסר כי מספר פיציוצים נשמעו בבסיס המארח כוחות אמריקאיים בבירת עיראק, בגדאד, כתוצאה מנפילת רקטות. הגורם לא מסר מידע על פצועים או הרוגים באירוע. גורם צבאי נוסף מסר כי מספר רקטות נורו לעבר "האזור הירוק", המתחם שבו ממוקמות שגרירויות מערביות רבות בבגדד. הרקטות נפלו בסמוך למבנה השגרירות האמריקני. ארצות הברית האשימה את המיליציות שנתמכות על ידי איראן בשיגור רקטות לעבר מוסדותיה ובסיסיה בעיראק.
* 20 בדצמבר 2020 – חמישה טילים נורו לעבר השגרירות. מערכות ההגנה האווירית של הצבא האמריקאי הצליחו ככל הנראה ליירט שלושה מהטילים ואילו שניים נפלו בסמוך למתחם השגרירות. לא היו נפגעים אך נזק נגרם לבניין דירות ולמספר כלי רכב שחנו בסמוך לו. הצבא העיראקי פרסם הודעה לפיה הטילים נורו על ידי "ארגונים לא חוקיים" לעבר האזור הירוק. מזכיר המדינה של ארצות הברית מייק פומפאו האשים את המיליציות הנתמכות באיראן בהתקפת הרקטות על מתחם השגרירות האמריקאית בבגדאד ביום ראשון.

ב-24 בדצמבר צייץ נשיא ארצות הברית דונלד טראמפ בטוויטר כי איראן אחראית לירי הרקטות על השגרירות האמריקנית בבגדד בתחילת השבוע. "עכשיו אנחנו שומעים פטפוטים על התקפות נוספות נגד אמריקנים בעיראק. עצה ידידותית לאיראן: אם אמריקני אחד ייהרג, אני אראה באיראן אחראית. תחשבו על זה שוב".

### 2021
* ב-8 בינואר – צבא עיראק הודיע כי שתי קטיושות נפלו באזור הירוק, אין נפגעים באירועים.
* 20 בינואר – שתי רקטות שוגרו לעבר השגרירות.
* 26 בינואר – חמש רקטות נורו ושלוש מהן פגעו בבניין השגרירות. לפחות אדם אחד נפצע במתקפה. ראש ממשלת עיראק לשעבר ושר ההגנה עאדל עבד אל-מהדי גינה את המתקפה.
* 17 בפברואר – הפעילה שגרירות ארצות הברית בבגדאד מערכת הגנה אווירית ואף נשלחו מסוקי סיור שיסיירו באזור, הסיבה הרשמית מאוחרי החלטה זו לא פורסמה.
* 22 בפברואר – כלי תקשורת ערביים דיווחו על פגיעת שלוש רקטות באזור הירוק. אזעקות נשמעו באזור, ובתיעוד שהופץ נראו מספר כלי רכב שנפגעו אך יחד עם זאת לא דווח על נפגעים באירוע.

## ראו גם
* האזור הירוק
* יחסי ארצות הברית–עיראק

## קישורים חיצוניים

* 

## הערות שוליים

קטגוריה:בגדאד: מבנים
קטגוריה:יחסי ארצות הברית – עיראק
בגדאד